Ekspert: Ikke nødvendig med egen barnekrem
Overlege Aasmund Berner ved Oslo Universitetssykehus advarer mot å slippe barna løs i solen hvis godværet kommer slik det er spådd. - Man skal være veldig forsiktig. Ikke la barna bli solbrente. Skal barna bli brune, må de få en gradvis farge da det gir den beste beskyttelsen. Det kan gå mange år mellom solstrålingen og at man får føflekkreft.Ifølge Berner bør man beskytte barna godt for at de skal kunne beholde ungdommeligheten når de vokser opp. - Det er ikke særlig gøy å gå ut på stranden senere i livet og se ut som en inntørket appelsin. I mange gamle kulturer var det et gode å være blek, sier Berner til VG. Han tror spesialkremer, blant annet kremer for barn, har lite for seg. - Mange er veldig dyre og mye av dette er kun salgstriks. Finner man for eksempel en annen krem med samme faktor som er billigere, så kjøp den. Hvert fall her i Norge.Han får støtte av overlege Joar Hans Austad ved hudavdelingen på Rikshospitalet som mener myten om at barn trenger egne solkremer, må avlives. - Dette er et salgstriks. Egne barnekremer er unødvendig. Det holder med en tube som både voksne og barn kan bruke, sier Austad. Hvert år oppdages rundt 1500 tilfeller av føflekkreft. Dette er åtte ganger så mange som på 50-tallet. Krefttypen er mer dødelig i Norge enn i noe annet land i Europa, og mest utbredt blant kvinner. Selv om det er svært sjelden at dette forekommer blant barn, bør man være svært forsiktig med å eksponere de små for mye sol. - Barn har tynnere og mer følsom hud og blir derfor lettere brent. Å bli solbrent som barn gjentatte ganger, er en stor risikofaktor for hudkreft. Det er farligere at barn blir solbrente enn voksne. Hos barn lagres skadene og pigmentcellene tar vare på disse i flere tiår. Ekspertene enes om at faktor 15-20 holder i lange baner, også for barna. - Faktor 15 blokkerer 93 prosent av de farlige solstrålene. Går man opp til faktor 50, blokkerer man rundt 98 prosent. Det er derfor ikke nødvendig med særlig høyere faktor enn 15-20, sier Austad. Ifølge Statens strålevern er det i siste halvdelen av juni og begynnelsen av juli at UV-strålene har kortest vei til bakken, og solen står på sitt sterkeste. - Får vi en spesielt solrik sommer, kan man se 10-15 prosent høyere UV-stråling enn vanlig, sa forsker Bjørn Johnsen ved Statens Strålevern til VG forrige måned
Å smøre barna med faktor 15-20 holder i lange baner, og typen krem har lite å si, mener ekspertene.